Story 29: Why Moses Hem Ranawe
LUKIM Moses hem ranawe from Egypt. Waswe, iu savve lukim olketa man wea ronem hem? Iu savve why nao olketa want for killim dae Moses?
Moses hem growap insaed long haos bilong Phar′aoh, ruler bilong Egypt. Hem kamap wanfala man wea wise and garem paoa. Moses savve hem no man bilong Egypt, bat really dadi and mami bilong hem olketa Israelite slave.
Wanday, taem hem 40 year, Moses hem go for lukim hao nao pipol bilong hem stap. Samting wea kasem pipol bilong hem, hem nogud tumas. Hem lukim wanfala bilong Egypt hem whipim wanfala Israelite slave. Moses hem luk raon, and taem no eniwan lukluk, hem hitim disfala man bilong Egypt, and man hia hem dae. Then Moses haedem body bilong hem long sand.
Next day Moses go moa for lukim pipol bilong hem. Hem tingse hem savve helpem olketa mekem olketa no olsem slave moa. Bat hem lukim tufala Israelite man faet, so hem sei long datwan wea rong: ‘Why nao iu hitim brata bilong iu?’
Man hia hem sei: ‘Hu nao markem iu for kamap ruler and judge bilong mifala? Waswe, iu bae killim mi tu olsem iu killim dae datfala man bilong Egypt?’
Moses hem fraet nao. Hem savve hao pipol savve nao long samting wea hem duim long datfala man bilong Egypt. Phar′aoh tu hem herem diswan, and hem sendem samfala man for killim dae Moses. Dastawe Moses mas ranawe from Egypt.
Taem Moses lusim Egypt, hem go long land bilong Mid′i‧an wea datwan hem farawe. Hem meetim famili bilong Jeth′ro long there, and hem maritim wanfala dota bilong hem, Zip‧po′rah. Moses kamap wanfala shepherd and lukaftarem olketa sheep bilong Jeth′ro. For 40-fala year hem stap long land bilong Mid′i‧an. So hem kasem 80 year nao. Then wanday, taem Moses hem lukaftarem sheep bilong Jeth′ro, wanfala spesol samting hem happen wea changem full laef bilong Moses. Tanem page and bae iumi lukim samting wea happen.
Exodus 2:11-25; Acts 7:22-29.
Olketa Kwestin
- Moses grow ap long wea, bat hem savve long wanem samting abaotem parents bilong hem?
- Wanem nao Moses duim taem hem 40 year?
- Wanem nao Moses talem long wanfala Israelite man wea faet, and wanem nao datfala man sei long hem?
- Why nao Moses ranawe from Egypt?
- Moses ranawe go long wea, and hu nao hem meetim long there?
- Wanem nao Moses duim insaed 40 year bihaen hem ranawe from Egypt?
Samfala extra kwestin
- Readim Exodus 2:11-25.
Nomata hem kasem education saed long savve bilong olketa long Egypt for staka year, hao nao Moses showimaot hem loyal long Jehovah and pipol bilong hem? (Ex. 2:11, 12; Heb. 11:24)
- Readim Acts 7:22-29.
Wanem leson nao iumi savve lanem from wei wea Moses seleva trae for sevem olketa Israelite from wei for slave long Egypt? (Acts 7:23-25; 1 Pet. 5:6, 10)
tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn lus_Latn pol_Latn tpi_Latn tpi_Latn tpi_Latn eng_Latn eng_Latn tpi_Latn nld_Latn lus_Latn tpi_Latn eng_Latn eng_Latn